נעם תיבון

נׂעם תִּיבּוֹן (נולד ב-4 במרץ 1962) הוא אלוף במילואים בצה"ל. בתפקידו האחרון בשירות הקבע פיקד על הגיס הצפוני. תיבון נולד וגדל בקיבוץ צרעה שבמטה יהודה, ולו אח ואחות. הוריו, הנמנים עם מייסדי הקיבוץ, נישאו ב-1952. אמו, עליזה תיבון לבית קרַפְט, היא בתם של אֶרנָה קרפט לבית הלה (אחותה של המחנכת טוני הלה) והסופר הגרמני-ישראלי ורנר קראפט. אביו, יואב תיבון (פפרמן), כיהן כראש מועצה אזורית גיזו ואחר-כך כסגן ראש מועצה אזורית מטה יהודה, והוא בנם של ד"ר עמנואל פפרמן, ממייסדי הספרייה הלאומית, וד"ר יוֹלָן אֶדליץ-פֶפֶרמן (Edlitz-Pfefferman), מרצה לכימיה אורגנית באוניברסיטה העברית בירושלים, מהמרצות הראשונות לכימיה באוניברסיטה זו. תיבון למד בבית הספר האזורי בקיבוץ גבעת ברנר והתנדב לשנת שירות בערד במסגרת תנועת הנוער העובד והלומד. בנובמבר 1981 התגייס לצה"ל והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה וכן הכשרה כמפקד כיתה. לחם במלחמת לבנון הראשונה, שבה לקחה סיירת מטכ"ל חלק פעיל כיחידת חי"ר, מונה כמש"ק למפקד צוות ביחידה, והשתחרר לאחר שירות של מספר שנים. לאחר מינויו של משה יעלון למפקד סיירת מטכ"ל ב-1987, חזר תיבון לשירות הצבאי ולתפקיד מפקד צוות ביחידה. הוא היה אמור לצאת לקורס קצינים, אולם עקב השתתפותו במבצע מיוחד של היחידה בוטלה תוכנית זו, ובסיום המבצע הוענקו לו דרגות הקצונה. תיבון שירת ביחידה עד 1989 והתקדם עד לתפקיד מפקד הפלגה הייעודית של הסיירת. ב-1989 עבר לחטיבת הצנחנים, שם שירת כסגנו של מפקד גדוד 890 של הצנחנים, גדי שמני, ומילא את מקומו במשך מספר חודשים לאחר ששמני נפצע בתאונת דרכים. ב-1993 מונה למפקד גדוד 202 של הצנחנים, והוביל אותו בלחימה בדרום לבנון. ב-1995 עבר להדריך במכללה הבין-זרועית לפיקוד ולמטה אך לאחר מספר חודשים נקרא לחזור ולפקד על גדוד 202 לאחר פציעתו של חגי מרדכי בקרב בלבנון. בתפקידו הבא מונה לסגן מפקד החטיבה. לאחר לימודים צבאיים בבית הספר לפיקוד ומטה של חיל הנחתים האמריקני בבסיס קוונטיקו שבווירג'יניה, אותם סיים בהצטיינות, קודם ב-1997 לדרגת אלוף-משנה ומונה למפקד חטיבת עציון. ב-1999 מונה למפקד חטיבת יהודה, האחראית על גזרת חברון, תפקיד בו שימש עד 2001. בעת שכיהן כמח"ט יהודה התפרסם בתקשורת כי מתח ביקורת על הסכם חברון, והוא קיבל על כך הערה ממפקד אוגדת אזור יהודה ושומרון, תא"ל בני גנץ. תיבון, כמפקד החטיבה המרחבית, יחד עם קבוצת מפקדים נוספים מיחידות השדה ובהם מח"ט הנח"ל (יאיר גולן), מח"ט גולני (משה תמיר), מח"ט הצנחנים (אביב כוכבי), וקצין האג"ם של פיקוד המרכז (גל הירש), היה מהדוחפים לפעול כנגד מקורות הטרור הפלסטיני בקסבות ובמחנות הפליטים במהלך האינתיפאדה השנייה למרות היותם מרחבים אורבניים צפופים ומסובכים ללחימה, ועל אף היסוסי הפיקוד הבכיר של צה"ל. בין יולי 2002 לאוגוסט 2004 שירת כמפקד חטיבת הנח"ל. לאחר שקודם לדרגת תת-אלוף שירת בשנים 2004–2006 כראש חטיבת כוח האדם בזרוע היבשה, בתפקידו הבא מונה לקצין חי"ר וצנחנים ראשי בשנים 2006–2007. ביולי 2007 מונה למפקד אוגדת אזור יהודה ושומרון ועמד בראשה עד אוקטובר 2009. תקופת כהונתו כמפקד אוגדת יהודה ושומרון הייתה השקטה ביותר מאז פרוץ האינתיפאדה השנייה, ובמהלכה בוצע פיגוע אחד בתחומי הקו הירוק שמקורו ביו"ש, ונהרגו 11 חיילים ואזרחים ישראלים כתוצאה מהטרור הפלסטיני. בתקופת כהונתו חל שיפור משמעותי בקשרים בין צה"ל למנגנוני הביטחון המסכל של הרשות הפלסטינית בגדה המערבית, והוסרו רבים מהמחסומים בגדה. כמו קודמיו בתפקיד, גם תיבון נדרש לסוגיית פינוי המאחזים ביהודה ושומרון. כתוצאה מכך, החלו פעילי ימין להפגין באופן קבוע מול ביתו בתל אביב. מחאה זו לא הייתה מקובלת על כל אנשי הימין. פנחס ולרשטיין, מנכ"ל מועצת יש"ע, אמר כי "ההתיישבות צריכה להכיר תודה לתיבון על המעשים שהוא עושה לביטחון עם ישראל".[דרוש מקור] בשנים 2009–2011 פיקד על המכללה הבין-זרועית לפיקוד ולמטה. ב-19 בינואר 2012 הוענקה לו דרגת אלוף, והוא מונה למפקד הגיס הצפוני של צה"ל. במהלך מבצע צוק איתן מינה הרמטכ"ל בני גנץ את תיבון לאחראי על התחקירים של צה"ל בנוגע לאירועים רגישים הכוללים פגיעה באזרחים בלתי-מעורבים בעזה. תיבון פרש מצה"ל בשנת 2015. בפברואר 2016 מונה ליושב ראש "עיר עולם ותיירות" בעיריית תל אביב-יפו בהתנדבות. כמו כן, מכהן כדירקטור חיצוני בדירקטוריון חברת הבנייה וילאר אינטרנשיונל בע"מ. עד דצמבר 2020 כיהן גם כמנכ"ל חברת טרייסנס מערכות. לקראת הבחירות לכנסת ה-21 הביע תיבון את תמיכתו ברשימת מפלגת העבודה, ובעומד בראשה, אבי גבאי. בשנת 2022 עמד בראשות ועדת המומחים לבדיקת תקרית הירי הדו-צדדי בה נהרגו שני מפקדים ביחידת אגוז. תיבון הוא בין העומדים בראש קבוצת "חומת מגן לדמוקרטיה" המשתתפת במחאה נגד הרפורמה המשפטית. במתקפת הפתע על ישראל, שנערכה ב-7 באוקטובר 2023, חדרו מחבלים גם לקיבוץ נחל עוז, שבו מתגוררים בנו אמיר תיבון ומשפחתו, וערכו בו טבח. נעם תיבון הגיע מתל אביב, יחד עם ישראל זיו, כדי לחלץ את בנו ומשפחתו, והם הצטרפו לכוח של יחידת מגלן, ויחד איתו הצליחו לחלץ את תושבי הקיבוץ ובהם את בני משפחתו, ולסייע בטיהור הקיבוץ מהמחבלים. תיבון ביקר את צה"ל על כמות הכוחות הדלילה בעוטף עזה בעת המתקפה ואמר: "גדודים שהיו צריכים להיות כאן על הקו היו באיו"ש ואבטחו כל מיני אוהלים וכל מיני חווארה". תיבון הוא אחד ממובילי המחאה למען שוויון בנטל לאחר מלחמת חרבות ברזל. בעקבות דבריו של הרב יצחק יוסף בהם טען כי החרדים יטוסו לחו"ל אם יאלצו להתגייס, כינס מסיבת עיתונאים של ה"פורום לוחמים.ות לשוויון בנטל" אותו הקים בשיתוף ארגון "אחים לנשק".ביוני 2024 זכה בפרס "אבירי איכות השלטון" מטעם התנועה לאיכות השלטון. תיבון הוא בעל תואר ראשון בהצטיינות בהיסטוריה מאוניברסיטת חיפה ובעל תואר שני במינהל ציבורי מאוניברסיטת הרווארד, שבה למד במסגרת תוכנית קרן וקסנר. הוא בוגר בהצטיינות של קורס מפקדי פלוגות, ובוגר המכללה הבין-זרועית לפיקוד ולמטה. מתגורר בצפון תל אביב, נשוי לסופרת ד"ר גלי מיר-תיבון, העוסקת בחינוך ובחקר השואה. אב לשניים. בנו, אמיר תיבון, הוא עיתונאי ובנו השני, אורי תיבון, הוא רופא. מפקד הגיס הצפוני – האלוף נועם תיבון, באתר צה"ל (דרך ארכיון האינטרנט), 29 באוקטובר 2012 חגית רוטנברג, נועם תיבון: לא בדרכי נועם, באתר ערוץ 7, 19 במרץ 2009 אלון בן דוד, "צה"ל ידע להתמודד עם שחרור אסירים במסגרת עסקת שליט", באתר nana10‏, על תקופתו של תיבון באיו"ש, 10 באוקטובר 2009 רועי שרון, הסדין האדום של המתנחלים ביש"ע, באתר nrg‏, 4 באפריל 2009 עפר שלח, מתנחלים מול קציני צה"ל: זה לא אישי, באתר nrg‏, 3 באפריל 2009 מוריה בן-יוסף, מפקד פו"ם: פייסבוק יותר מעודכן מדו"ח המודיעין, באתר IsraelDefense,‏ 25 במאי 2011 רון בן ישי, עשור לחומת מגן, באתר ynet, 30 במרץ 2012 אביחי בקר, "דרך נועם", הארץ, 5 במאי 2000, כפי שהועלה באתר פרש אמיר בוחבוט‏, מפקד הגיס הצפוני: "יש דרך למנוע ירי רקטות", באתר וואלה, 20 בספטמבר 2013 עמוס הראל, הרמטכ"ל לא ידיח קצין מצטיין בשל מעידה תקשורתית, באתר הארץ, 3 באפריל 2001 ריאיון עם נעם תיבון בפודקאסט "גיקונומי", 2 בנובמבר 2017 אמיר בוחבוט‏, מחוסר ראיות: ייסגר התיק נגד אלוף תיבון שנחשד בהטרדה מינית, באתר וואלה, 14 בספטמבר 2012 מפרי עטו 1953 - השנה שבה עוצב צה"ל, מערכות 438 (אוגוסט 2011), עמ' 18–27 אלוף (מיל') נעם תיבון על נתניהו: "לאן נעלם המפקד מימי הסיירת מאז שהפך לרה"מ?", באתר מגזין ליברל, 9 במאי 2016. אני, אלוף במילואים, מצדיע לתא"ל אפק על יציאתו מהארון, באתר וואלה, 10 במאי 2017 המלחמה שכולנו נפסיד בה, באתר וואלה, 5 בינואר 2018 נעם תיבון, רק הצבעה לשמאל תפיל את נתניהו, באתר הארץ, 6 במרץ 2019 רון בן ישי, לא מונה לפיקוד מרכז: האלוף תיבון פורש, באתר ynet, 18 בינואר 2015. הודעה על הנישואים, דבר, 5 ביוני 1952 אביחי בקר, "דרך נועם", הארץ, 5 במאי 2000, "רק כשהגעתי לפו"ם התברר לי שבשלום הגליל היינו במוקד העשייה. כחייל זה לא ממש עניין אותי. לחמנו נגד הקומנדו הסורי ב'מיוערת', היינו בעין א-תינה, בפריצה לביירות". עפר שלח, יהיה בסדר, בני, באתר nrg‏, 23 בדצמבר 2011 אבישי בן חיים, מח"ט חברון: הסכם חברון הוא הסכם מחורבן, באתר ynet, 3 באפריל 2001 פליקס פריש, תא"ל גנץ לתיבון: אמרת דברים שאינם בסמכותך, באתר ynet, 3 באפריל 2001 עמוס הראל, יאיר גולן, אלוף פיקוד העורף, חושף שישראל מצויה בהיערכות למגננה רבתי לקראת שנת 2010, באתר הארץ, 16 באוקטובר 2009 עמוס הראל, המהפכה השקטה בגדה: יותר תיאום עם הרשות, פחות הרוגים פלסטינים, באתר הארץ, 4 בספטמבר 2009 רון בן ישי, היי-טנק: עם השריון המתחדש שיילחם בחיזבאללה, באתר ynet, 1 במרץ 2013 אבי בניהו, מה משרתים התחקירים הפנים-צה"ליים (מאורכב בארכיון האינטרנט) תייר, שפר הופעתך: אלוף במיל מונה ליו"ר "עיר עולם ותיירות", באתר "Time Out ישראל", 17 בפברואר 2016 הצהרתו של נעם תיבון בדבר קיום התנאים לכהונה כדירקטור, באתר הבורסה לניירות ערך בתל אביב, 31 במאי 2021. לילך שובל, שלומי דיאז, הקצין שירה בשוגג בשני המפקדים מאגוז ייחקר במצ"ח ביום ראשון, באתר ישראל היום, 14 בינואר 2022 גל פרל, ספר לא ראוי לקריאה, הבלוג על הכוונת, ‏ 23 במרץ 2024. ynet, האלוף במיל' חילץ את בנו ונכדותיו: "הרגנו מחבלים, חילצנו פצועים. עכשיו צריך לנצח", באתר ynet, 8 באוקטובר 2023; אמיר תיבון, היינו נצורים שעות. אבא שלי, בן 62, נלחם במחבלים כדי לחלץ אותנו. המדינה נכשלה, באתר הארץ, 8 באוקטובר 2023 אילן לוקאץ', ‏"אבא הגיע": האלופים שהתגייסו למלחמה משחזרים איך הצילו את המשפחה, באתר ‏מאקו‏, 21 באוקטובר 2023 מרב סבר, בארגון אחים לנשק מחריפים את המחאה: "ב-7.10 זה נגמר, מה שהיה לא יהיה", באתר ישראל היום, 12 במרץ 2024 אורי סלע‏, מחאת המילואימניקים ומשפחות הלוחמים לגיוס חרדים: "75 שנות אי-שוויון הסתיימו", באתר וואלה, 12 במרץ 2024 ביני אשכנזי‏, ראש המועצה שנהרג ב-7 באוקטובר וחושף שחיתויות: פורסמה רשימת זוכי אות אבירי איכות השלטון, באתר וואלה, 20 ביוני 2024 גלי מיר-תיבון / שילר - נט